On va néixer Meritxell Margarit?
Meritxell Margarit i Torras (Manresa, 1970) és una periodista i escriptora catalana especialitzada en continguts per a un públic infantil, juvenil i familiar. Sovint escriu sobre temes relacionats amb la natura i sobre literatura infantil i juvenil. Llicenciada en ciències de la informació, especialitat periodisme, per la Universitat Autònoma de Barcelona (1993). Durant més de vint anys, va formar part del Seminari de Bibliografia Infantil i Juvenil de l'Associació de Mestres Rosa Sensat (Barcelona). Des de 2003, és membre del jurat del Premi Pilarín Bayés de contes escrits per nens i nenes (Editorial Mediterrània i Obra Social Sant Joan de Déu). Actualment, dirigeix diversos clubs de lectura infantils i juvenils, i treballa com autora de projectes educatius per a infants i joves. L'any 2016, va debutar com a guionista: amb Julio Mazarico i Unai Canela, va ser l'encarregada d'escriure el guió de la pel·lícula documental El viatge de l'Unai, dirigida per Andoni Canela i candidata oficial als Premis Gaudíi als Premis Goya.
Ha publicat més de vuitanta títols, principalment dirigits a un públic infantil i juvenil. Dins la seva obra, hi ha novel·les, contes, guions de còmic, guies de viatge i textos divulgatius (biografies, recopilacions històriques, llibres de text, projectes educatius, etc.). Entre els llibres per a infants i joves, destaquen les guies d'itineraris i activitats per a escolars i famílies Catalunya en un conte (1997) i Catalunya en una llegenda (2001), els contes divulgatius L'acolliment de la Maria (2006) i El pare té càncer (2007), i els guions de còmic per a adolescents La veu dels Kats (2005), De cara a la paret (2006) i Els correus de la Samira (2007). Recentment, ha publicat els primers contes de la col·lecció d'àlbums il·lustrats d'El viatge de l'Unai: El meu millor no amic (2017)  i El tresor del calau (2019), també editats en castellà. Leonardo (2019), escrita en castellà, és la seva primera novel·la juvenil: es tracta d'una biografia novel·lada de la vida de Leonardo da Vinci.
Els seus llibres han estat traduïts a diferents idiomes.
Ha publicat articles i reportatges, sobretot de viatges i temes relacionats amb la natura, a diferents revistes i diaris: el Magazine de La Vanguardia, Ara, Avui, Geo, Altaïr, Rutas del Mundo, Descobrir Catalunya, Viure en família, Cavall Fort, Tretzevents i La Revista dels Súpers.
A Manresa.